钦定古今图书集成/理学汇编/字学典/第108卷 > 王安石
## 钦定古今图书集成/理学汇编/字学典/第108卷 > 王安石

按《宋史》本传：“王安石，字介甫，抚州临川人。擢进士上
第，签书淮南判官。召试馆职，知制诰。神宗即位，召为
翰林学士。熙宁三年，同中书门下平章事，加尚书左
仆射，封舒国公，改封荆。绍圣中，谥曰文，追封舒王。”
按《东坡集》，荆公书得无法之法，然不可学。

按《山谷集》：“王荆公书法奇古，似晋宋间人笔墨。”
按《海岳名言》：“半山庄台上多文公书。文公学杨凝式，
人少知之。”

按《宣和书谱》：“王安石作行字，率多淡墨疾书，初未尝
略经意，惟达其辞而已。然而使积学者尽力莫能到，
岂其胸次有大过人者？故笔端造次，便见不凡，而评
其书者，谓得晋宋人用笔法，美而不夭饶，秀而不枯
瘁，自是一世翰墨之英雄。”今御府所藏行书一集句
诗笔。

按《姑溪集》：“荆公运笔，如插两翼，凌轹于霜空雕鹗之
后。”

按《墨庄漫录》：“王荆公书，清劲峭拔，飘飘不凡，世谓之
横风疾雨。黄鲁直谓学王濛，米元章谓学杨凝式。以
余观之，乃天然如此。”

按《黄文献公集》荆公书，“风神闲逸，韵度清美。”